**Υλικό Εργαστηρίων**

Εργαστήριο 1

**Τίτλος: Ας ξανασυστηθούμε- Δημιουργούμε το συμβόλαιο της ομάδας μας**

**1η Δραστηριότητα**

Αρχικά οι μαθητές/-τριες συστήνονται με το θέμα μέσα από ένα παιχνίδι κίνησης και ρυθμού. Ο/Η εκπαιδευτικός καλεί τους μαθητές/-τριες να πάρουν μέσα από ένα σακουλάκι μία τυχαία κάρτα ο/η καθένας/-μία. Οι κάρτες οι οποίες αναπαριστούν ζώα που φροντίζει ο άνθρωπος, έχει φροντίσει ο/η νηπιαγωγός ώστε να υπάρχουν σε τετράδες. Τα παιδιά κινούνται ελεύθερα στο χώρο με τη συνοδεία μουσικής. Μόλις η μουσική σταματήσει, το κάθε παιδί πρέπει να βρει ένα άλλο παιδί που θα έχει την ίδια κάρτα με εκείνο, να κρατηθούν από τα χέρια έτσι ώστε να κοιτάζονται και να ανταλλάξουν δυο λόγια γνωριμίας. Όταν η μουσική ξαναρχίσει, τα ζευγάρια διαλέγουν ένα άλλο ζευγάρι που έχει την ίδια κάρτα ώστε να δημιουργηθούν οι ομάδες και ξανασυστήνονται. ‘Έτσι, δημιουργούνται ομάδες των τεσσάρων ατόμων.

**2η δραστηριότητα**

Στη συνέχεια γίνεται ανάθεση έργου κοινού θέματος σε όλες τις ομάδες. Η/Ο εκπαιδευτικός προτείνει στις ομάδες να σκεφτούν και να αποφασίσουν με ποιο τρόπο θα λειτουργήσουν οι ομάδες τους για να μπορούν να είναι όλοι/-ες ευχαριστημένοι/-ες. Αποφασίζουν να διαμορφώσουν τους κανόνες λειτουργίας των ομάδων τους. Έτσι η κάθε ομάδα αποφασίζει τους κανόνες, τους καταγράφει με όποιον τρόπο μπορεί , π.χ. τους ζωγραφίζει και ένας εκπρόσωπος από κάθε ομάδα αναλαμβάνει να τους παρουσιάσει στην ολομέλεια της τάξης.

Ενδεικτικοί κανόνες λειτουργίας της ομάδας:

* «Να βοηθάμε ο/η ένας/μία τον/την άλλον/η»
* «Να συνεργαζόμαστε»
* «Να ακούμε προσεκτικά»
* «Να παίρνουμε όλοι/-ες με τη σειρά το λόγο για να πούμε την άποψη μας»
* «Να συμμετέχουμε όλοι/-ες»
* «Να σεβόμαστε ο/η ένας/μία τον/την άλλον/η»

Η κάθε ομάδα κατανέμει έναν συγκεκριμένο ρόλο για κάθε μέλος της, όπως π.χ. τον ρόλο του/της συντονιστή/-τριας της συζήτησης, του/της «γραμματέα/-τέως» (ένα παιδί που μπορεί και «γράφει» ώστε να σημειώνει λέξεις-κλειδιά), του/της εκπροσώπου της ομάδας ο/η οποίος/-α θα παρουσιάσει το έργο της ομάδας του/της στις υπόλοιπες ομάδες. Όλα τα μέλη της ομάδας γράφουν τα ονόματά τους στο έργο καθώς και την ημερομηνία παραγωγής του έργου. Όση ώρα εξελίσσεται η δραστηριότητα η/ο εκπαιδευτικός κινείται διακριτικά ανάμεσα στις ομάδες, παρατηρεί και καταγράφει τη λεκτική και μη λεκτική επικοινωνία που αναπτύσσεται, φωτογραφίζει, παροτρύνει τα παιδιά να βρουν λύση στις δυσκολίες που αντιμετωπίζουν και ενθαρρύνει τα πιο συνεσταλμένα παιδιά.

Όταν όλες οι ομάδες ολοκληρώσουν την εργασία τους, ανοίγουν σε ολομέλεια η μία δίπλα στην άλλη και ο/η εκπρόσωπος από κάθε ομάδα, αφού ανακοινώσει το όνομά της ομάδας και τα ονόματα των μελών της, παρουσιάζει τους κανόνες της ομάδας του. Αφήνουμε τις ομάδες να μιλήσουν με όποια σειρά θέλουν. Τα μέλη της κάθε ομάδας δίνουν ανατροφοδότηση στις υπόλοιπες ομάδες π.χ. με ποια κριτήρια διαμοιράσανε τους ρόλους, πώς ορίσανε τον/την εκπρόσωπο. Οι μαθητές/-τριες μπορούν να υποβάλλουν ερωτήματα, να ζητήσουν διευκρινήσεις, να συμπληρώσουν κ.ά.

**3η δραστηριότητα**

Η/Ο εκπαιδευτικός καταγράφει και αναδεικνύει τον τρόπο που συνδέονται αυτά που λένε οι ομάδες και υπογραμμίζει τη συμβολή της κάθε ομάδας στο παραγόμενο έργο. Οι μαθητές/-τριες συνθέτουν τα έργα τους σε ένα μεγάλο χαρτί δημιουργώντας έτσι την αφίσα με τους κανόνες της ομάδας η οποία αναρτάται σε ένα εμφανές σημείο στην τάξη και έχουν συμφωνήσει όλοι/-ες να τηρούν τους κανόνες που έχουν θέσει (Φύλλο εργασίας 1). Στο τέλος οι μαθητές/-τριες σχηματίζουν έναν κύκλο κρατώντας τα χέρια και λένε από μία λέξη/φράση για το πώς νιώθουν αυτή τη στιγμή.

Φύλλο εργασίας 1

|  |
| --- |
| ΟΝΟΜΑΤΕΠΩΝΥΜΟ……………………………………………………………………………………………………………..  ΗΜΕΡΟΜΗΝΙΑ……………………………………………………………………………………………………………………… |
| Δημιουργούμε την αφίσα με τους κανόνες της ομάδας μας: |

Εργαστήριο 2

**Τίτλος εργαστηρίου: Άνθρωποι και ζώα: μία σχέση αλληλεξάρτησης**

Το εργαστήριο ξεκινάει στην ολομέλεια με ένα παιχνίδι ενεργοποίησης της ομάδας των μαθητών/-τριών για τη δημιουργία ενός ευχάριστου κλίματος συνεργασίας και μάθησης. Ενδεικτικά: μπορούν να τραγουδήσουν το τραγούδι: «Όταν θα πας κυρά μου στο παζάρι» ενώ ταυτόχρονα μιμούνται τις κινήσεις του κάθε ζώου που αναφέρεται στο τραγούδι.


Σε επόμενο χρόνο, στην ολομέλεια, ο/η εκπαιδευτικός καλεί τους μαθητές/-τριες να σκεφτούν κάποια ζώα που προσφέρουν τροφή στον άνθρωπο και ποια είναι αυτή; Με την τεχνική της ιδεοθύελλας δημιουργείται ο αρχικός εννοιολογικός χάρτης με κεντρικό ερώτημα: «Ζώα που μας προσφέρουν τροφή». Εάν υπάρχει η δυνατότητα χρήσης διαδραστικού πίνακα, ο/η εκπαιδευτικός μπορεί να χρησιμοποιήσει κάποιο από τα παρακάτω λογισμικά εννοιολογικής χαρτογράφησης:

Cmaptools: <https://cmap.ihmc.us/>

Cmapcloud: <https://cmapcloud.ihmc.us/>

Popplet: <https://www.popplet.com/>

Ενδεικτικά:



*Εννοιολογικός χάρτης 1. (δημιουργήθηκε με το λογισμικό cmapcloud)*

Ο/Η εκπαιδευτικός διαμοιράζει στις ομάδες εικόνες με τα προϊόντα των ζώων και καλεί την κάθε ομάδα να διερευνήσει μετά από προσεκτική παρατήρηση με ποια ζώα σχετίζονται οι παρακάτω εικόνες. Ενδεικτικές εικόνες:

|  |  |  |  |
| --- | --- | --- | --- |
|  |  |  |  |

*Πηγή:* [*https://pixabay.com/*](https://pixabay.com/)

Όταν ολοκληρώσουν την εργασία όλες οι ομάδες, ο/η εκπρόσωπος από κάθε ομάδα αφού ανακοινώσει το όνομά της ομάδας και τα ονόματα των μελών της στην ολομέλεια της τάξης, παρουσιάζει τις ιδέες των μελών της ομάδας. Η/ο εκπαιδευτικός καταγράφει και συνθέτει τις ιδέες των ομάδων. Καταλήγουν στο συμπέρασμα ότι τα προϊόντα αυτά τα προσφέρουν τα ζώα στον άνθρωπο για να καλύψει ο ίδιος κάποιες βασικές ανάγκες του.

Στη συνέχεια τίθεται το ερώτημα από τον/την εκπαιδευτικό: «με ποιους τρόπους νομίζετε ότι ο άνθρωπος φροντίζει τα ζώα για να τα διευκολύνει ώστε να του προσφέρουν τα παραπάνω προϊόντα;». Ο/Η εκπαιδευτικός καταγράφει τις απαντήσεις των παιδιών και δημιουργούν τον δεύτερο εννοιολογικό χάρτη.



*Εννοιολογικός χάρτης 2. (δημιουργήθηκε με το λογισμικό cmapcloud)*

Από τη σύγκριση των δύο χαρτών καταλήγουμε στο συμπέρασμα ότι υπάρχει μια πολύ στενή και αλληλένδετη σχέση ανάμεσα στον άνθρωπο, τα ζώα και το περιβάλλον.

**2η δραστηριότητα**

Η κάθε ομάδα καλείται να επιλέξει ένα ζώο που προσφέρει στον άνθρωπο και να αναζητήσει στο διαδίκτυο (στη γωνιά του Υπολογιστή) εικόνες για τα προϊόντα που προσφέρει το ζώο που επέλεξε. Οι μαθητές/-τριες προτείνουν λέξεις-κλειδιά που θα τους βοηθήσουν στην αναζήτηση των πληροφοριών και με τη βοήθεια του/της εκπαιδευτικού γράφουν σε μια μηχανή αναζήτησης τις λέξεις-κλειδιά που ψάχνουν. Ο/Η εκπαιδευτικός έχει ήδη ελέγξει τους διαδικτυακούς τόπους που θα επισκεφθούν οι μαθητές/-τριες, για την εγκυρότητα, την αξιοπιστία και τη σωστή λειτουργία τους. Η κάθε ομάδα αποθηκεύει τις πληροφορίες στο φάκελο του εργαστηρίου που υπάρχει στον υπολογιστή και εκτυπώνει το αποτέλεσμα της αναζήτησης. Ο/Η εκπαιδευτικός όση ώρα εξελίσσεται η δραστηριότητα, κινείται διακριτικά ανάμεσα στις ομάδες, παρατηρεί, φωτογραφίζει και καταγράφει τη λεκτική και μη λεκτική επικοινωνία που αναπτύσσεται, και υποστηρίζει. Οι καταγραφές θα αξιοποιηθούν για την περιγραφική αξιολόγηση.

Στη συνέχεια αφού η κάθε ομάδα παρουσιάσει το αποτέλεσμα της αναζήτησης στην ολομέλεια, ο/η εκπαιδευτικός συνδέει τα έργα που παρουσιάστηκαν μεταξύ τους ώστε να ακουστούν όλες οι απόψεις και υπογραμμίζει τη συμβολή της κάθε ομάδας στο παραγόμενο έργο. Οι μαθητές/-τριες μπορούν να υποβάλλουν ερωτήματα, να ζητήσουν διευκρινήσεις.

Σε επόμενο χρόνο όλες οι ομάδες δημιουργούν ένα κολλάζ από τα έργα τους, το οποίο μπορούν να το φωτογραφίσουν με τη ψηφιακή φωτογραφική μηχανή για να το βάλουν στο φάκελο του εργαστηρίου.

Στο τέλος του εργαστηρίου γίνεται αξιολόγηση από τα ίδια τα παιδιά απαντώντας σε ερωτήσεις της/του νηπιαγωγού, όπως:

* «Ποια σημεία σας άρεσαν στο συγκεκριμένο εργαστήριο και γιατί;»
* «Ποιες δυσκολίες συναντήσατε και τι κάνατε γι’ αυτό;»
* «Θέλετε να μας πείτε πώς συνεργαστήκατε;»
* «Τι ήταν αυτό που κάνατε όλοι και βοήθησε να ολοκληρώσετε το έργο σας;»
* «Τι σας εμπόδισε;»
* «Τι έμαθα, από αυτό το εργαστήριο;»
* «Τι θα θυμάμαι από αυτό το εργαστήριο;»

**Εργαστήριο 3**

**Τίτλος εργαστηρίου: Η σχέση αλληλεξάρτησης**

**μεταξύ ανθρώπου και ζώων μέσα από έναν πίνακα του Μ. Chagall**

**1η δραστηριότητα**

Το εργαστήριο ξεκινάει με ένα παιχνίδι ενεργοποίησης της ομάδας των παιδιών για τη δημιουργία ενός ευχάριστου και θετικού κλίματος.

Ο/Η εκπαιδευτικός στην ολομέλεια προτείνει στους μαθητές/-τριες να γνωρίσουν αυτή την αλληλένδετη σχέση ανάμεσα στον άνθρωπο, τα ζώα και το περιβάλλον μέσα από έναν ζωγράφο, τον Mark Chagall. Επιλέχθηκε ο συγκεκριμένος ζωγράφος διότι είναι διάσημος για τον «παιδικό» χαρακτήρα και την «απλοϊκή» ιδιομορφία των έργων του, τα οποία αντανακλούν διαχρονικές πολιτισμικές και αισθητικές αξίες. Τα έργα του περιέχουν ισχυρούς συμβολισμούς και μηνύματα και σχετίζονται με τα ενδιαφέροντα και τις εμπειρίες των παιδιών. Αφού έρθουν σε μια πρώτη γνωριμία με τη ζωή του ζωγράφου, ο/η εκπαιδευτικός προβάλλει το έργο του M. Chagall «Εγώ και το χωριό». (βλ. Εκπαιδευτικό υλικό).



*Πηγή: Εγχειρίδιο Εικαστικών Δημοτικού*

[*http://www.pi-schools.gr/lessons/aesthetics/eikastika/afises/index.php?id=35&v=1*](http://www.pi-schools.gr/lessons/aesthetics/eikastika/afises/index.php?id=35&v=1)

Ως μεθοδολογικό εργαλείο χρησιμοποιείται η στοχαστική προσέγγιση έργων τέχνης: «μοντέλο» D. Perkins για τη συστηματική παρατήρηση και ανάλυση του συγκεκριμένου έργου τέχνης, μέσα από τέσσερις διαδοχικές φάσεις[[1]](#footnote-1):

* Παρατηρώ
* Σκέφτομαι δημιουργικά
* Σκέφτομαι κριτικά
* Σκέφτομαι ολιστικά

1η Φάση: Παρατηρώ-Χρόνος για παρατήρηση

Στη φάση αυτή δίνεται όσος χρόνος χρειαστεί ώστε τα παιδιά να παρατηρήσουν, όσο καλύτερα μπορούν, τον πίνακα ζωγραφικής και με την προτροπή του/της εκπαιδευτικού ακολουθεί καταιγισμός ιδεών:

* «Τι βλέπετε;
* «Περιγράψτε την εικόνα»
* «Έχετε απορίες; Παρατηρήσατε κάτι περίεργο ή ξεχωριστό;»

(Ενδεικτικές απαντήσεις: «Γιατί η κατσίκα είναι μέσα στο μάγουλο του προβάτου;», «Γιατί ο άνθρωπος έχει μόνο μισό πρόσωπο και είναι πράσινο;», «Γιατί η γυναίκα είναι ανάποδα;», «Γιατί κάποια σπίτια είναι ανάποδα;»).

* «Ποιο στοιχείο του έργου σας κάνει περισσότερη εντύπωση ή σας δημιουργεί έκπληξη;»
* «Θυμηθείτε κάποιες σκέψεις, ιδέες σχετικά με το συγκεκριμένο έργο».

(Ενδεικτικές απαντήσεις: «Στο χωριό μου έχει και ο παππούς μου πρόβατα»)

Ο/Η εκπαιδευτικός καταγράφει τις απαντήσεις των μαθητών/-τριών και στη συνέχεια τους προτρέπει να κοιτάξουν το έργο αρκετές φορές με ηρεμία για να επανέλθουν με νέες παρατηρήσεις.

2η Φάση: Σκέφτομαι δημιουργικά- Ανοιχτή και περιπετειώδης παρατήρηση

* «Αν το έργο τέχνης μας έλεγε μια μικρή ιστορία ποια θα μπορούσε να ήταν;»

(Ενδεικτικές απαντήσεις: «Σ’ ένα χωριό, όπως είναι το δικό μου, υπήρχαν σπίτια, οι άνθρωποι είχαν ζώα στις αυλές τους και τα φρόντιζαν, κάποια σπίτια όμως ήταν χαλασμένα και ήθελαν να τα ξαναφτιάξουν»)

* «Τι συναισθήματα σας προκαλεί το έργο; Πώς νιώθετε;»

Στη συνέχεια o/η εκπαιδευτικός ζητάει από τα παιδιά να παρατηρήσουν τα τεχνικά σημεία του έργου, π.χ. χωροχρονικό πλαίσιο, κίνηση, χρώμα, μορφές. και να μελετήσουν πιο αναλυτικά, ανεξάρτητα σημεία του έργου.

(Ενδεικτικά: να παρατηρήσουν την έκφραση του πράσινου ανθρώπου και του προβάτου ή της κατσίκας, την κίνηση του σώματος του μαυροντυμένου άνδρα που κρατάει ένα δρεπάνι).

3η Φάση: Σκέφτομαι κριτικά - Ξεκάθαρη αναλυτική και εις βάθος παρατήρηση.

* «Ας σκεφθούμε αυτό που σας εντυπωσίασε περισσότερο ή που σας εξέπληξε».

(Ενδεικτικές απαντήσεις: «Με εντυπωσίασε η μικρή κατσίκα στο μάγουλο του προβάτου που την αρμέγει μια γυναίκα», «Το πράσινο χρώμα του προσώπου», «Η ανάποδη στάση της γυναίκας που παίζει βιολί»)

* «Γιατί νομίζετε ότι ο ζωγράφος δημιούργησε αυτή την έκπληξη;»

(Ενδεικτικές απαντήσεις: «Για να μας δείξει ότι η κατσίκα και το πρόβατο μας δίνουν γάλα, για να μας δείξει ότι είναι πράσινα τα χωράφια και αυτός είναι αγρότης, για να μας δείξει ότι αυτή η γυναίκα δεν ξέρει να αρμέγει γιατί παίζει βιολί»)

* «Εάν κρύψετε με τα χέρια σας ένα στοιχείο του έργου π.χ. τη μορφή του ανθρώπου, του ζώου, του φωτεινού δέντρου, τι νομίζετε ότι θα συμβεί;»

(Ενδεικτικές απαντήσεις παιδιών: «Αν κρύψουμε τον άνθρωπο θα στενοχωρηθεί πολύ το πρόβατο γιατί δεν θα υπάρχει κάποιος να το φροντίζει, αν κρύψουμε το πρόβατο, πώς θα παίρνει το γάλα ο άνθρωπος για να ταΐζει τα παιδιά του, αν κρύψουμε το φωτεινό δένδρο τί θα τρώει η κατσίκα;»;)

* «Ενώστε με μία νοητή (φανταστική) γραμμή αντικείμενα για να βρείτε τη σχέση μεταξύ τους. Αν ενώσουμε για παράδειγμα με μια φανταστική γραμμή το μάτι του προβάτου με το μάτι του αγρότη, ποια νομίζετε ότι είναι η σχέση μεταξύ τους, τι τους ενώνει;»

(Ενδεικτικές απαντήσεις: «Ο ένας φροντίζει τον άλλο, ο ένας εξαρτάται από τον άλλο»).


4η Φάση: Ολιστική παρατήρηση – σκέφτομαι ολιστικά

* «Μετά την παρατήρηση του έργου ποιο είναι το μήνυμα που νομίζετε πως θέλει να στείλει ο καλλιτέχνης;»

(Ενδεικτικές απαντήσεις: «Υπάρχει μια σχέση αλληλεξάρτησης μεταξύ ανθρώπου και ζώων»)

**2η δραστηριότητα**

Οι μαθητές/-τριες σε ομάδες καλούνται να αποφασίσουν με ποιο τρόπο θα αποτυπώσουν το μήνυμα που νομίζουν ότι θέλει να στείλει ο Chagall. Κάποιες ομάδες αποφασίζουν να το ζωγραφίσουν στο χαρτί, κάποιες να ζωγραφίσουν στη γωνιά του υπολογιστή χρησιμοποιώντας το λογισμικό αισθητικής έκφρασης και ανάπτυξης δημιουργικότητας TUX PAINT <http://www.tuxpaint.org/download/> ( Φύλλο εργασίας 2).



Στη συνέχεια, στην ολομέλεια, o/η εκπρόσωπος της κάθε ομάδας παρουσιάζει τα έργα της. Μέσα από τα έργα των ομάδων προκύπτει ότι και ο ζωγράφος Chagall μας μιλάει για την αλληλένδετη σχέση που υπάρχει ανάμεσα στον άνθρωπο, στα ζώα και στο περιβάλλον. Στο τέλος του εργαστηρίου γίνεται αξιολόγηση από τα ίδια τα παιδιά. απαντώντας σε ερωτήσεις του/της εκπαιδευτικού, όπως:

* «Τι σας άρεσε στο συγκεκριμένο εργαστήριο και γιατί;»
* «Συνεργαστήκατε μεταξύ σας;»
* «Μπορείτε να μας πείτε τρεις λέξεις που θα θυμόσαστε από αυτό το εργαστήριο;»

**Φύλλο εργασίας 2**

|  |
| --- |
| ΟΝΟΜΑΤΕΠΩΝΥΜΟ……………………………………………………………………………………………………………..  ΗΜΕΡΟΜΗΝΙΑ……………………………………………………………………………………………………………………… |
| Ζωγραφίζω το μήνυμα που νομίζω ότι θέλει να στείλει ο Chagall με το λογισμικό TUX PAINT |

Εργαστήριο 4

**Τίτλος εργαστηρίου: Σέβομαι τα ζώα - Δεν τα υπερεκμεταλλεύομαι**

**1η δραστηριότητα**

Το εργαστήριο ξεκινάει με ένα παιχνίδι ενεργοποίησης της ομάδας των παιδιών για τη δημιουργία ενός ευχάριστου και θετικού κλίματος. Ο/Η εκπαιδευτικός τοποθετεί στο πάτωμα εικόνες ανά ζεύγη που απεικονίζουν ζώα στο φυσικό τους περιβάλλον και ζώα σε βιομηχανικές μονάδες παραγωγής (βλ. εκπαιδευτικό υλικό). Οι ομάδες περιφέρονται στο χώρο και διαλέγουν από ένα ζεύγος εικόνων. Ο/Η εκπαιδευτικός λέει στους μαθητές/-τριες να παρατηρήσουν, να συγκρίνουν τις δύο εικόνες και να σκεφτούν τις ομοιότητες και τις διαφορές. Να μοιραστούν μεταξύ τους τις σκέψεις και τα συναισθήματα που τους προκαλούν οι εικόνες. Αφού οι ομάδες ολοκληρώσουν το έργο τους συγκεντρώνονται στην ολομέλεια και η κάθε ομάδα παρουσιάζει στις υπόλοιπες τις εικόνες που επέλεξε. Ο/Η εκπαιδευτικός αξιοποιεί την στρατηγική της ρουτίνας σκέψης: «Βλέπω-Σκέφτομαι-Αναρωτιέμαι» του Πανεπιστημίου Harvard.

* «Τί βλέπετε;»

Στη συνέχεια ενθαρρύνετε τα παιδιά να διατυπώσουν τις σκέψεις τους σε σχέση με αυτά που έχουν ήδη παρατηρήσει.

* «Με βάση τα όσα είδατε, τι σκέφτεστε; Που μπορεί να βρίσκονται τα ζώα στην κάθε εικόνα; Είναι κάτι που έχετε δει ξανά; Αν ναι, τότε πού;»

Καταγράφονται οι απαντήσεις των παιδιών και μέσα από τη συζήτηση προκύπτει ότι κάποια ζώα που απεικονίζονται στις εικόνες τα εκτρέφει ο άνθρωπος στο φυσικό τους περιβάλλον ενώ κάποια άλλα τα εκτρέφει κλεισμένα σε κλουβιά σε εκτροφεία-βιομηχανικές μονάδες παραγωγής ζώων.

* «Γιατί νομίζετε ότι συμβαίνει αυτό; Γιατί νομίζετε ότι ο άνθρωπος επιλέγει να εκτρέφει τόσα πολλά ζώα μέσα στα εκτροφεία;»
* «Τι επιπτώσεις νομίζετε ότι έχει αυτό για τα ζώα;»

Μέσα από διεξοδική συζήτηση εισάγεται μια καινούργια έννοια: τον «υπερκαταναλωτισμό» των ζωικών προϊόντων από τον άνθρωπο και συμπεραίνουμε ότι αποτελεί την βασική αιτία που οδήγησε στη δημιουργία εκτροφείων με σκοπό τη μαζική παραγωγή προϊόντων.

**2η δραστηριότητα**

Ο/Η εκπαιδευτικός προβάλλει στους/τις μαθητές/-τριες ένα ολιγόλεπτο βίντεο σχετικά με την εκτροφή των ζώων σε βιομηχανικές μονάδες και τις συνθήκες που επικρατούν σ’ αυτές (<https://www.youtube.com/watch?v=DrGQTyrIFLA>). Ο/Η εκπαιδευτικός κατά διαστήματα σταματάει τη ροή του βίντεο για να γίνει σχολιασμός από τα παιδιά σχετικά με αυτά που προβάλλει. Τα παιδιά ενθαρρύνονται να διατυπώσουν τις απόψεις τους και να τις αιτιολογήσουν. Μέσα από τη διατύπωση διαφορετικών απόψεων και τις γνωστικές συγκρούσεις που θα προκύψουν, επιδιώκεται η γνωστική ανάπτυξη των μαθητών. Στη συνέχεια μπορείνα τεθεί ένα σχετικό ερώτημα από τον/την εκπαιδευτικό:

* «Πώς νομίζετε ότι αισθάνονται τα ζώα που ζουν σε βιομηχανικές μονάδες παραγωγής ζώων;»

Αφού καταγραφούν όλες οι απόψεις, οι μαθητές/-τριες παίζουν ένα παιχνίδι ρόλων με τίτλο: «Αν είχαν φωνή τα ζώα, τι θα μας έλεγαν;». Εάν υπάρχει η δυνατότητα μπορεί να βιντεοσκοπηθεί το παιχνίδι ρόλων για να αξιοποιηθεί στην περιγραφική αξιολόγηση. Με αφορμή το παιχνίδι ρόλων οι μαθητές/-τριες καλούνται να προβληματιστούν:

* «Μήπως και τα ζώα έχουν δικαιώματα»;

Εργαστήριο 5

**Τίτλος εργαστηρίου: Και τα ζώα έχουν δικαιώματα**

**1η Δραστηριότητα**

Το εργαστήριο ξεκινάει με ένα παιχνίδι ενεργοποίησης της ομάδας των παιδιών για τη δημιουργία ενός ευχάριστου και θετικού κλίματος. Ο/Η εκπαιδευτικός στην ολομέλεια θέτει τον εξής προβληματισμό στους μαθητές/-τριες:

* «Έχουν τα ζώα εκτροφής δικαιώματα σε μια καλύτερη ζωή και σε καλύτερες συνθήκες διαβίωσης; Τι νομίζετε;»

Αφού ακουστούν όλες οι απόψεις των μαθητών/-τριών ο/η εκπαιδευτικός τους παρουσιάζει οπτικοποιημένο το κείμενο «Οικουμενική Διακήρυξη των Δικαιωμάτων των Ζώων», εστιάζοντας στα άρθρα του κειμένου σχετικά με την υπερκμετάλλευση των ζώων εκτροφής από τον άνθρωπο. Η Οικουμενική Διακήρυξη των Δικαιωμάτων των Ζώων, υιοθετήθηκε από την Διεθνή Ένωση Δικαιωμάτων των Ζώων και από άλλες φιλοζωικές οργανώσεις στα πλαίσια διεθνούς συνάντησης, στο Λονδίνο τον Σεπτέμβριο του 1977 με θέμα τα δικαιώματα των ζώων. Η Διακήρυξη υπογράφηκε στο Παρίσι τον Οκτώβριο του 1978. Μετά την παρουσίαση της Οικουμενικής Διακήρυξης των Δικαιωμάτων των Ζώων, οι μαθητές/-τριες καλούνται να απαντήσουν στα ερωτήματα:

* «Γιατί πιστεύετε ότι η Διεθνής Ένωση Δικαιωμάτων των Ζώων και οι άλλες φιλοζωικές οργανώσεις σκέφτηκαν ότι ήταν σημαντικό να καταγράψουν αυτά τα δικαιώματα των ζώων;»
* «Γνωρίζετε φιλοζωικές οργανώσεις, φορείς της τοπικής κοινωνίας, που παλεύουν για να εξασφαλίσουν στα ζώα τα δικαιώματα τους; Πώς θα μπορούσαμε να συνεργαστούμε μαζί τους;»

Ο/Η εκπαιδευτικός καταγράφει όλες τις απόψεις των παιδιών και τα βοηθά να βρουν κάποιους φορείς που θα μπορούσαν να συνεργαστούν. Τα παιδιά αποφασίζουν να τους στείλουν μια πρόσκληση για να τους καλέσουν στο σχολείο τους.

**2η δραστηριότητα**

Ο/Η κάθε μαθητής/-τρια καλείται να απεικονίσει με μια ζωγραφιά κάποιο δικαίωμα (Φύλλο εργασίας 3). Στη συνέχεια το παρουσιάζει στην ολομέλεια της τάξης και αποφασίζουν να δημιουργήσουν με τα έργα τους ένα βιβλίο για τα δικαιώματα των ζώων εκτροφής. Εναλλακτικά μπορούν να το δημιουργήσουν ψηφιακά με το δωρεάν online πρόγραμμα δημιουργίας παιδικών βιβλίων my story book.

(<https://selfpublishingonline.eu/my-storybook/>)

Στο τέλος του εργαστηρίου γίνεται αξιολόγηση από τους ίδιους τους/τις μαθητές/-τριες, απαντώντας σε ερωτήσεις του/της εκπαιδευτικού, όπως:

* «Τι σου άρεσε περισσότερο σ’ αυτό το εργαστήριο και γιατί;»
* «Τι δεν σου άρεσε και τόσο;»
* «Μπορείτε να μας πείτε τρεις λέξεις που θα θυμόσαστε από αυτό το εργαστήριο;»
* «Τι έμαθα, τι θα άλλαζα,»

**Φύλλο εργασίας 3**

|  |
| --- |
| ΟΝΟΜΑΤΕΠΩΝΥΜΟ……………………………………………………………………………………………………………..  ΗΜΕΡΟΜΗΝΙΑ……………………………………………………………………………………………………………………… |
| Ζωγραφίζω ένα δικαίωμα των ζώων: |

Εργαστήριο 6

**Τίτλος εργαστηρίου: Αναλαμβάνουμε δράση**

**1η Δραστηριότητα**

Το εργαστήριο ξεκινάει με ένα παιχνίδι ενεργοποίησης της ομάδας των παιδιών για τη δημιουργία ενός ευχάριστου και θετικού κλίματος. Στην ολομέλεια ο/η εκπαιδευτικός θέτει τον προβληματισμό:

* «Τι νομίζετε ότι θα μπορούσαμε να κάνουμε όλοι εμείς, για να υπερασπισθούμε τα δικαιώματα των ζώων εκτροφής;»

Με την τεχνική της ιδεοθύελλας οι μαθητές/-τριες αποφασίζουν να ενημερώσουν τους γονείς τους, τους/τις συμμαθητές/-τριές τους από τη διπλανή τάξη, τους/τις μαθητές/-τριες άλλων νηπιαγωγείων και την τοπική κοινωνία για την υπερεκμετάλλευση των ζώων εκτροφής από τον άνθρωπο και να ευαισθητοποιηθούν ώστε να μετριάσουν την υπερκατανάλωση των ζωικών προϊόντων αλλάζοντας τις διατροφικές τους συνήθειες. Τίθεται επίσης το ερώτημα:

* «Με ποιο τρόπο μπορούμε να τους ενημερώσουμε;»

Αφού ακουστούν όλες οι απόψεις των μαθητών/-τριών, αποφασίζουν όλοι/-ες:

* να δημιουργήσουν μια αφίσα για να την αναρτήσουν στον πίνακα ανακοινώσεων του σχολείου, να τη διαμοιράσουν στους γονείς τους, στη γειτονιά τους και να τη στείλουν στην τοπική εφημερίδα,
* να δημιουργήσουν μια ψηφιακή αφίσα για να τη στείλουν με το ηλεκτρονικό ταχυδρομείο σε μαθητές/-τριες άλλων νηπιαγωγείων (εφόσον έχουν ήδη έρθει σε επαφή με τέτοιου είδους πολυτροπικά κείμενα), και για να την αναρτήσουν στο ιστολόγιο του σχολείου τους,
* να στείλουν ένα ηχητικό μήνυμα στο ραδιοφωνικό σταθμό του τόπου τους.

**2η Δραστηριότητα**

Οι μαθητές/-τριες χωρίζονται σε ομάδες και η κάθε ομάδα επιλέγει τον τρόπο της ενημέρωσης. Κάποια ομάδα αποφασίζει να δημιουργήσει αφίσα, κάποια άλλη να δημιουργήσει μια ψηφιακή αφίσα (εφόσον έχουν ήδη εξοικειωθεί με τη δημιουργία ψηφιακής αφίσας) αξιοποιώντας λογισμικά δημιουργίας αφίσας. (Ενδεικτικά: στο λογισμικό postermywall <https://www.postermywall.com/> ή στο canva (<https://www.canva.com/el_gr/>) και κάποια άλλη να δημιουργήσει ένα ηχητικό μήνυμα. Τα μέλη της κάθε ομάδας αποφασίζουν ποιο θα είναι το περιεχόμενο του μηνύματος, ποια θα είναι η αισθητική της αφίσας. Ενδεικτική αφίσα (βλ. Εκπαιδευτικό υλικό) ( Φύλλο εργασίας 4)

Ο/Η εκπαιδευτικός όση ώρα εξελίσσεται η δραστηριότητα, κινείται διακριτικά ανάμεσα στις ομάδες, παρατηρεί, φωτογραφίζει και καταγράφει τη λεκτική και μη-λεκτική επικοινωνία που αναπτύσσεται. Οι καταγραφές θα αξιοποιηθούν για την περιγραφική αξιολόγηση.

Στη συνέχεια στην ολομέλεια η κάθε ομάδα με τον/την εκπρόσωπό της παρουσιάζει το έργο της στις υπόλοιπες ομάδες. Οι μαθητές/-τριες μπορούν να υποβάλλουν ερωτήματα, να ζητήσουν διευκρινήσεις, να σχολιάσουν μεταξύ τους τα έργα τους.

**3η Δραστηριότητα**

Συνεργασία με φορείς: Οι μαθητές/-τριες ανα δύο στη γωνιά του Υπολογιστή αναζητούν πληροφορίες στο διαδίκτυο για φορείς της περιοχής τους και εθελοντικές οργανώσεις που θα τους υποστηρίξουν στην επιτυχία του προγράμματος και θα αναπτύξουν συνεργασίες. Στο τέλος του εργαστηρίου γίνεται αξιολόγηση από τους/τις ίδιους/-ες τους/τις μαθητές/-τριες, απαντώντας σε ερωτήσεις του/της εκπαιδευτικού, όπως:

* «Τι σου άρεσε περισσότερο σ’ αυτό το εργαστήριο και γιατί;»
* «Τι δεν σου άρεσε και τόσο;»
* «Ποιες δυσκολίες συναντήσατε και τι κάνατε γι’ αυτό;»
* «Τι ήταν αυτό που κάνατε όλοι και βοήθησε να ολοκληρώσετε το έργο σας; Τι σας εμπόδισε;»
* «Τι θα θυμάμαι από αυτό το εργαστήριο;»

**Φύλλο εργασίας 4**

|  |
| --- |
| ΟΝΟΜΑΤΕΠΩΝΥΜΟ……………………………………………………………………………………………………………..  ΗΜΕΡΟΜΗΝΙΑ……………………………………………………………………………………………………………………… |
| Δημιουργώ μια αφίσα ή ένα ηχητικό μήνυμα: |

Εργαστήριο 7

**Τίτλος εργαστηρίου: Αξιολόγηση - Αναστοχασμός**

**1η δραστηριότητα**

Συζήτηση στην ολομέλεια και δημιουργία του τελικού εννοιολογικού χάρτη με στόχο την καταγραφή και τεκμηρίωση της νεοαποκτηθείσας γνώσης των παιδιών. Εάν υπάρχει διαθέσιμος διαδραστικός πίνακας μπορεί να αξιοποιηθεί κάποιο από τα παρακάτω λογισμικά εννοιολογικής χαρτογράφησης:

* cmaptools, <https://cmap.ihmc.us/>
* cmapcloud, <https://cmapcloud.ihmc.us/>
* popplet <https://www.popplet.com/>

Η σύγκριση των εννοιολογικών χαρτών (αρχικών και τελικού) κινητοποιούν τις μεταγνωστικές διεργασίες μέσω του αναστοχασμού. Οι μαθητές/-τριες αναστοχάζονται σχετικά με την πορεία της διαδικασία της μάθησης τους, τον εμπλουτισμό των πρότερων γνώσεων τους και αξιολογούν τη συνεισφορά τους στη μαθησιακή διαδικασία. Αξιοποιούμε τη ρουτίνα σκέψης: «Τότε Νόμισα – Τώρα ξέρω».

**2η δραστηριότητα**

Οι μαθητές/-τριες οργανώνουν μια έκθεση των ατομικών και ομαδικών τους εργασιών που προέκυψαν από τα εργαστήρια με καλεσμένους τους γονείς. Ξεναγούν τους/τις επισκέπτες/-τριες και παρουσιάζουν την πορεία της έρευνάς τους, όπως αυτή πραγματοποιήθηκε στα εργαστήρια του προγράμματος.

**3η δραστηριότητα**

Οι μαθητές/-τριες αναστοχάζονται επί της διαδικασίας. Γίνεται συζήτηση στην ολομέλεια για όλα αυτά που μάθαμε στα εργαστήρια.

* «Τι σου άρεσε περισσότερο σ’ αυτά τα εργαστήρια και γιατί;
* «Τι δεν σου άρεσε και τόσο;
* «Ποιες δυσκολίες συνάντησες και τι έκανες γι’ αυτό;
* «Τι ήταν αυτό που κάνατε όλοι και βοήθησε να ολοκληρώσεις το έργο σου;
* «Τι σε εμπόδισε;
* «Τι έμαθα;
* «Τι θα άλλαζα;
* «Τι θα θυμάμαι από αυτά τα εργαστήρια;

1. Perkins, 1994, Μέγα, 2011 [↑](#footnote-ref-1)